贈陳生
作者：胡寅
朝代：宋

paragraphs: 茅容殺一雞，留半置庋板。
奉親須肉味，對客但蔬飯。
仲由身負米，豈顧人嗤莞。
參乎三釜樂，不羨千金産。
古今履誠信，薄俗行苟簡。
競敲聲利關，汲汲組綬綰。
指茲爲顯榮，于義遑復揀。
賢如郭林宗，尚負牲牢赧。
孝衰百行失，豈特厚賓饌。
爲人在我爾，誰以力自限。
今君修古道，田土亦未昄。
带經已能克，扶耒意無撊。
似聞收一稔，銍艾工日僝。
茂筠爲載具，泛壑出𡾰嵼。
歸家魚菽美，愉婉已在眼。
君非沮溺流，文字富編撰。
中扃務恬息，外慕正除剗。
晚交慰荒蕪，切磋兼瑟僩。
何時還過我，望望車有棧。
梅花開正繁，飛雪待浮盞。